ai4bharat/Pralekha huggingface dataset:
விவசாயத்துறை அமைச்சகம்
வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்
வேளாண்மை மற்றும் உலக வர்த்தகத்துக்கான தாவரவியல் தரங்கள் விவகாரங்களில் ஒத்துழைப்பு குறித்து இந்தியா மற்றும் இத்தாலி இடையிலான புரிந்துணர்வு ஒப்பந்தம்  கையெழுத்திடுவதற்கு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. 2008 ஜனவரி மாதம் கையெழுத்திடப்பட்ட முந்தைய ஒப்பந்தத்தை மாற்றுவதாக இது இருக்கும். முந்தைய ஒப்பந்தம் ஜனவரி 2018-ல் காலாவதியாகிறது.
(உலக வர்த்தகத்துக்கேற்ற வகையில் தாவரவியல் தரங்கள் குறித்த பிரச்சினைகள், வேளாண்மை உற்பத்தி மற்றும் கால்நடை பராமரிப்பு உள்ளிட்ட பல துறைகள் , வேளாண்மை ஆராய்ச்சி, உணவு பதப்படுத்துதல் மற்றும் இருதரப்பிலும் பரஸ்பரம் முடிவு செய்யப்படும் பிற கூடுதல் துறைகளில் ஒத்துழைப்பு அளிப்பதற்கு இந்த ஒப்பந்தம் வகை செய்கிறது.
வேளாண்மை மற்றும் ஊரக வளர்ச்சியில் உள்ள நிலைமைகள் பற்றிய தகவல்கள் பரிமாற்றம், தொழில்நுட்ப பரிமாற்றத்தை பலப்படுத்துதல், வேளாண்மையை இயந்திரமயமாக்கல்/ பண்ணை இயந்திரமயமாக்கல் மற்றும் வேளாண்-தொழில் கட்டமைப்புகள் குறித்த தயாரிப்பு ஒத்துழைப்பு, தொழில்நுட்பத் தடைகளை நீக்குதல், கால்நடை பராமரிப்புத் துறையில் நவீன அறிவியல் ஆராய்ச்சிகள் மற்றும் தொழில்நுட்பங்கள் போன்றவற்றில் அனுபவங்களைப் பகிர்ந்து கொள்வது ஆகியவற்றுக்கு இந்த ஒப்பந்தம் வகை செய்கிறது.
வேளாண்மைத் துறையில் இருதரப்பு பரிமாற்றங்களை மேம்படுத்துவதற்கு கூட்டுப் பணிக் குழு அமைக்கவும் இந்த ஒப்பந்தம் வகை செய்கிறது. வேளாண்மை ஒத்துழைப்புக்கு நீண்டகால முயற்சிகளைக் கருத்தில் கொண்டு இது அமைக்கப்படும். ஏற்றுமதி செய்யப்படும் தாவரங்களில் சர்வதேச ஏற்புநிலையில் பிரச்சினைகள் ஏற்படுவதை குறிப்பிட்ட கூட்டு செயல்பாடுகள் என்ற வரையறைகளின்படி குறைப்பதில் ஒத்துழைப்பை மேம்படுத்துவதற்கும் இந்தக் குழு அமைக்கப்படும்.
இரு நாடுகளுக்கு இடையிலான அரசு ஏஜென்சிகள், அறிவியல்பூர்வ மற்றும் கல்வி நிலையங்கள் மற்றும் வணிக அமைப்புகளுக்கு இடையே தொடர்புகளை மேம்படுத்து ஊக்குவிக்கவும், இரு நாடுகளின் அந்தந்த ஆராய்ச்சி நிலையங்களுக்கு இடையே ஒத்துழைப்பை மேலும் மேம்படுத்தவும் இது உதவியாக இருக்கும்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொவிட்-19 காலத்திற்குப் பிறகு உலகப் பொருளாதாரத்தில் இந்தியா முன்னோடியாக திகழும்: டாக்டர் ஜிதேந்திர சிங்
மத்திய வடக்கு கிழக்கு மாகாண வளர்ச்சிக்கான இணை அமைச்சரும் , பிரதமர் அலுவலகம், பணியாளர் பொதுமக்கள் குறைகள் மற்றும் ஓய்வூதியம், அணுசக்தி மற்றும் விண்வெளித் துறைகளுக்கான இணை அமைச்சருமான டாக்டர் ஜிதேந்திர சிங், கொவிட்-19 காலத்திற்குப் பிறகு மூலதன சந்தைகளின் மூலம் பொருளாதாரத்தை மீட்டெடுப்பது குறித்து ஏற்பாடு செய்யப்பட்டிருந்த இணையக் கருத்தரங்கை இன்று தொடங்கி வைத்தார். இந்திய நிறுவன செயலாளர்கள் அமைப்பின்  வட இந்திய மண்டலக் குழு, புதுதில்லி, இந்த இணையக் கருத்தரங்கை ஏற்பாடு செய்திருந்தது.
நிகழ்ச்சியில் பேசிய அமைச்சர் டாக்டர் ஜிதேந்திர சிங், பிரதமர் திரு நரேந்திர மோடி தலைமையில், இந்தியா, கொவிட்-19 காலகட்டத்திற்குப் பிறகு உலக பொருளாதாரத்தில் முதன்மையாக திகழும் என்று கூறினார். கொரோனா நோய் தொற்றுப் பரவலை கருத்தில்கொண்டு இந்திய அரசு முன்கூட்டியே பொது முடக்கத்தை அறிவித்ததன் மூலம் பலரது உயிர்கள் காப்பாற்றப்பட்டு இந்திய பொருளாதாரத்திற்கும் கூடுதல் பாதிப்பு ஏற்படவில்லை என்று அவர் தெரிவித்தார்.
இந்திய பொருளாதாரத்தில் வடகிழக்கு மாகாணங்களின் பங்கு குறித்து பேசிய அமைச்சர் டாக்டர் ஜிதேந்திர சிங், இந்த பகுதிகளில் தக்க தருணத்தில் பொது முடக்கம் அறிவிக்கப்பட்டதன் வாயிலாக கொவிட்-19 தொற்று பாதிப்பு இங்கு மிகக் குறைவு என்றும் கொரோனா பரவல் காலத்திற்குப் பிறகு ஐரோப்பிய சுற்றுலாத் தலங்களுக்கு மாற்றாக இந்தியாவின் வடகிழக்கு மாகாணங்கள் வளர்ச்சி அடையும் என்றும் நம்பிக்கை தெரிவித்தார்.
வட கிழக்கு மாகாணங்களில் அதிகம் விளையும் மூங்கில், நாட்டின் பொருளாதார நடவடிக்கைக்கு முக்கிய தூணாக விளங்கும் என்றார் அவர். கொவிட்-19 பரவல் காலகட்டத்திற்குப் பிறகு இந்திய பொருளாதாரத்தை மீட்டெடுக்கும் வகையில் புதிய உந்துசக்தியாக வடகிழக்கு மாகாணங்கள் வளர்ச்சி அடையும் என்று அவர் கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1669778
---
(Visitor Counter : 136
பிரதமர் அலுவலகம்
நவராத்திரி பண்டிகையை முன்னிட்டு பிரதமர் நாட்டு மக்களுக்கு வாழ்த்து
நவராத்திரி பண்டிகையை முன்னிட்டு பிரதமர் திரு.நரேந்திர மோடி, நாட்டு மக்களுக்கு வாழ்த்துகளைத் தெரிவித்துள்ளார்.
பிரதமர் வெளியிட்டுள்ள சுட்டுரைச் செய்தியில், “நாட்டு மக்கள் அனைவருக்கும் நவராத்திரி பண்டிகை நல்வாழ்த்துகள்” என்று கூறியுள்ளார்.
பிரதமர் அலுவலகம்
12-ம் வகுப்பு மாணவர்கள் மற்றும் பெற்றோருடன் பிரதமர் கலந்துரையாடினார்
இந்தி பேசாத பகுதிகளின் மாணவர்களுடன் பிரதமர் அவர்களது மொழியில் உரையாடினார்
தடுப்பூசி பதிவு செய்வதில் குடும்ப உறுப்பினர்களுக்கும் அண்டை வீடுகளில் வசிப்போருக்கும் உதவுமாறு மாணவர்களுக்கு பிரதமர் வலியுறுத்தல்
சிபிஎஸ்இ 12-ம் வகுப்பு மாணவர்களுடன் நடைபெற்ற கலந்துரையாடல் நிகழ்ச்சியில், வியப்பூட்டும் விதமாக பிரதமர் திரு நரேந்திர மோடி கலந்து கொண்டார். கல்வி அமைச்சகம் ஏற்பாடு செய்திருந்த இந்த நிகழ்ச்சியில் மாணவர்களின் பெற்றோரும் கலந்து கொண்டனர்.
மெய்நிகர் வடிவில் நடைபெற்ற இந்தக் கலந்துரையாடல் நிகழ்ச்சியில், நாட்டின் பல்வேறு பகுதிகளைச் சேர்ந்த மாணவர்கள் இணைக்கப்பட்டு பங்கேற்றனர். இந்தி மொழி பேசாத பகுதிகளைச் சேர்ந்த மாணவர்களுடன் பேசுகையில், அவர்களுடன் நெருக்கத்தை ஏற்படுத்தும் விதமாக, பிரதமர் அவர்களது மொழியிலேயே உரையாடினார்.
மாணவர்களின் நேர்மறையான, எதார்த்தமான அணுகுமுறையைப் பாராட்டிய பிரதமர், இது நாட்டுக்கு மகிழ்ச்சியளிக்கும் விஷயம் என்று கூறினார். மாணவர்கள் தங்களது சிரமங்களையும், சவால்களையும் வலிமையாக மாற்றிக் கொண்டிருப்பதைப் புகழ்ந்துரைத்த அவர், இதுதான் நமது நாட்டின் வலிமை என்று கூறினார். கலந்துரையாடலின் போது, மாணவர்களின் நம்பிக்கையை பிரதமர் பாராட்டினார்.
உங்களது அனுபவங்கள் மிகவும் முக்கியமானவை என்றும், அவை உங்களது வாழ்க்கையின் ஒவ்வொரு கட்டத்திலும் பயனளிக்கக்கூடியவை என்றும் பிரதமர் தெரிவித்தார். நாம் படிக்கும் பள்ளிகள் மற்றும் கல்லூரிகளில் காணப்படும் குழு முயற்சி உணர்வை அவர் உதாரணமாகக் காட்டினார். கொரோனா காலத்தில், இந்தப் பிடிப்பினைகளை புதிய வழியில் நாம் கற்றுக் கொண்டதாகவும், இந்த நெருக்கடியான கால கட்டத்தில் நாட்டின் ஒற்றுமை உணர்வைக் கண்டதாகவும் அவர் கூறினார்.
சுற்றுச்சூழல் தினமான ஜூன் 5-ம்தேதி, சுற்றுச்சூழலைக் காக்கும் வகையில் ஏதாவது சிலவற்றை மாணவர்கள் செய்ய வேண்டும் என்று பிரதமர் வலியுறுத்தினார். அதேபோல, சர்வதேச யோகா தினமான ஜூன் 21-ம் தேதி, உங்கள் குடும்பத்தினருடன் யோகா பயிற்சி செய்ய வேண்டும் என அவர் கேட்டுக் கொண்டார். தடுப்பூசி போட்டுக் கொள்வதற்காக பதிவு செய்வதில் குடும்ப உறுப்பினர்களுக்கும், பக்கத்து வீடுகளில் வசிப்பவர்களுக்கும் உதவுமாறு மாணவர்களை அவர் வலியுறுத்தினார்.
(
நுகர்வோர் நலன், உணவு மற்றும் பொது விநியோகம் அமைச்சகம்
கான்பூரில் உள்ள தேசிய சர்க்கரைக் கழகம் ஏற்பாடு செய்திருந்த இணையவழி நிர்வாகிகள் மேம்பாட்டுத் திட்டம் துவக்கம்
உத்தரப்பிரதேசம் கான்பூரில் உள்ள தேசிய சர்க்கரைக் கழகம் ஏற்பாடு செய்திருந்த நிர்வாகிகள் மேம்பாட்டுத் திட்டம் என்ற 5 நாள் இணையவழித் திட்டத்தை உணவு, பொது விநியோகத் துறைச் செயலர் திரு.சுதான்சு பாண்டே இன்று மெய்நிகர் நிகழ்ச்சியாக துவக்கிவைத்தார். இந்தியாவையும், வெளிநாடுகளையும் சேர்ந்த சர்க்கரைத் தொழில் துறைகளின் மூத்த நிர்வாகிகள் சுமார் 100 பேர் இந்தத் திட்டத்தில் பங்கேற்கிறார்கள். தனது துவக்க உரையில் உணவு பொது விநியோகத் துறைச் செயலர், உலக அளவில் சர்க்கரை நிலவரம் குறித்தும், பொருளாதாரத்திற்கும், சந்தைத் தேவைகளுக்கும் ஏற்ப மாற்றிக் கொள்ளும் தன்மை கொண்ட சர்க்கரை மற்றும் எத்தனால் தயாரிப்பு ஆலைகளுக்கான அவசியம் குறித்தும் எடுத்துக் கூறினார். சர்க்கரை ஆலைகளை பயோ எரிசக்திக்கான மூல தளமாக மாற்றுவதன் தேவை குறித்தும் அவர் வலியுறுத்தினார். சுயசார்பு இந்தியாவை உருவாக்கும் வகையில், இதர மதிப்பு கூட்டப்பட்ட பொருள்களையும், சிறப்புத் தன்மை கொண்ட சர்க்கரையையும் தயாரிக்க வேண்டும் என்றும் அவர் வலியுறுத்தினார். தேசிய சர்க்கரைக் கழகத்தைப் பாராட்டிப் பேசிய அவர், இது போன்ற மேலும் பல இணையவழித் திட்டங்களை நடத்தி, பணிபுரிபவர்களின் அறிவுத்திறனை மேம்படுத்தி, அதன் மூலம் சர்க்கரைத் தொழில்துறை பொருளாதார ரீதியாகவும், சுற்றுச்சூழல் ரீதியாகவும் தொடர்ந்து நன்கு பணியாற்றுவதை உறுதி செய்யவேண்டும் என்றும் கேட்டுக் கொண்டார்.
(Visitor Counter : 119
சமூக நிதி மற்றும் அதிகாரமளித்தல் அமைச்சகம்
மூத்த குடிமக்களுக்கான நலத்திட்டங்கள்
மத்திய சமூக நீதி மற்றும் அதிகாரமளித்தல் துறையின் கீழ் மூத்த குடிமக்களுக்கான ஒருங்கிணைந்த திட்டங்கள் செயல்படுத்தப்பட்டு வருகின்றன. ஆதரவற்ற மூத்த குடிமக்களுக்கு முதியோர் இல்லங்களை பராமரித்தல், உறைவிடம், சத்துணவு, மருத்துவ வசதி, பொழுதுபோக்கு உள்ளிட்ட வசதிகள் இலவசமாக வழங்கப்படுகின்றன.
நாடு முழுவதும் மாநிலங்கள் மற்றும் யூனியன் பிரதேசங்களில் 566 முதியோர் இல்லங்கள் செயல்பட்டு வருகின்றன. தமிழ்நாட்டில் 67 இல்லங்களும், புதுச்சேரியில் இரண்டு இல்லங்களும் செயல்படுகின்றன.
மக்களவையில் இத்தகவலை மத்திய சமூக நீதி மற்றும் அதிகாரமளித்தல் துறை இணை அமைச்சர் சுஷ்ரி பிரதிமா பவுமிக் எழுத்து மூலம் அளித்த பதிலில் தெரிவித்துள்ளார்.
SM/PKV/MA/KRS
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 183.62 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 183.62 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 17.02 கோடிக்கும் மேற்பட்ட ) தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1807956
குடியரசுத் தலைவர் செயலகம்
ஜாம்பியாவில் இந்தியச் சமுதாயத்தினர் அளித்த வரவேற்பில் குடியரசுத் தலைவர் திரு. ராம்நாத் கோவிந்த் ஆற்றிய உரை
ஜாம்பியாவில் வாழும் இந்தியர்கள் அளிக்கும் வரவேற்பில் பங்கேற்பதில் மிகுந்த மகிழ்ச்சி அடைகிறேன்.
ஆப்பிரிக்காவில் நான் மேற்கொள்ளும் அனைத்துப் பயணங்களையும் அட்டவணைப்படுத்தி பதிவுசெய்வது என்று திட்டமிட்டுள்ளேன். ஆப்பிரிக்க நாடுகள் நமது நெருங்கிய நண்பர்களின் நாடுகளைக் கொண்டவை. அத்துடன் இந்தியாவுடனும் பிணைந்திருப்பவை. அதில் ஜாம்பியாவில் வசிக்கும் இந்தியர்கள் சிறப்பிடம் வகிக்கிறார்கள். உங்களது  பங்களிப்பு புலம் பெயர்ந்த இந்தியர்களுக்கு ஒரு முன்மாதிரியாக இருக்கிறது. நீங்கள் இந்தியாவின் கலாசாரத் தூதுவர்கள் ஆவீர்கள்.
1964ம் ஆண்டு ஜாம்பியா விடுதலை பெற்றதற்கு முன்பாகவே இந்தியச் சமுதாயத்தினர் இங்கே வாழ்ந்திருக்கிறார்கள். வர்த்தகம், வணிகம், சுரங்கம், விருந்தோம்பல், உடல் நலம், கல்வி என எல்லாத் துறைகளிலும் ஜாம்பியா நாட்டுக்குப் பணியாற்றி வருகிறீர்கள்.
ஆப்பிரிக்க நாட்டில் வசித்த மகத்தான இந்தியர் நிச்சயமாக மகாத்மா காந்தி தான்.. அவர் இந்தியாவுக்கும் ஜாம்பியாவுக்கும் உத்வேகமாகத் திகழ்கிறார். இந்தப் பயணத்தின்போது, ஜாம்பியா அதிபர் லுங்கு, அவரது அரசினர், நாட்டு மக்கள் எனக்கு மிகவும் அன்பான வரவேற்பை அளித்தனர். ஜாம்பியாவின் மிகச் சிறந்த தலைவரான டாக்டர் கென்னத் கவுண்டாவைச் சந்திக்கும் அற்புதமான வாய்ப்பையும் பெற்றேன். இந்தியாவில் மகாத்மாவைப் போற்றுவதைப் போல் அவர் போற்றப்படுகிறார். இதற்குக் காரணமாக, ஜாம்பியாவின் பக்குவம் நிறைந்த தலைவர்களும் இந்தியர்களாகிய நீங்கள் உட்பட நாட்டின் ஒவ்வொரு சமுதாயத்தினரும் இருக்கிறீர்கள். இதுதான் ஜனநாயகம் மேம்படுவதற்கு இதர ஆப்பிரிக்க நாடுகளுக்கே ஜாம்பியா வழிகாட்டியைப் போல் அமைவதற்குப் பின்புலமாக உள்ளது. விழுமியங்களை நமது நாட்டு மக்கள் பகிர்ந்து கொள்கிறார்கள். மனித கண்ணியத்திற்கும், சமூக, பொருளாதார மேம்பாட்டுக்கும் உள்ள விடுதலையையும் சுதந்திரத்தையும் நம் இரு நாடுகளும் பகிர்ந்துகொள்கின்றன.
நமது அரசு வெளிநாடுகளுடன் நீடித்த மற்றும் முன்னுணர்ந்து செயல்படும் ஈடுபாட்டை விரும்புகிறது. அதற்கான சாத்தியக்கூறுகளையும் உரிய தளங்களையும் ஏற்படுத்துவதைக் குறிக்கோளாகக் கொண்ட விவாதத்தைப் புலம்பெயர்ந்த இந்தியர்களுடன் மேற்கொள்ள இந்தியா விரும்புகிறது. அதன் மூலம் இந்தியாவின் மாற்றங்களை அறிந்துகொள்வதுடன் அதில் நீங்கள் பங்களிப்பும் செலுத்தலாம்.
இவ்வாறு குடியரசுத் தலைவர் பேசினார்.
ஜல்சக்தி அமைச்சகம்
காந்தி ஜெயந்தியை முன்னிட்டு மத்திய நீர்பாசனத்துறை அமைச்சகத்தின் தூய்மை இந்தியா தினம் 2020 கொண்டாட்டம், தூய்மை இந்தியா புரஸ்கர் விருதுகளும் வழங்கப்பட்டன.
மத்திய நீர்பாசனத்துறை அமைச்சகத்தின் மூலம் தூய்மை இந்தியா புரஸ்கர் விருதுகள் வழங்குதல் நிகழ்வுடன் காந்திய ஜெயந்தியை முன்னிட்டு தூய்மை இந்தியா தினம் 2020 இன்று கொண்டாடப்பட்டது. மத்திய நீர்பாசனத்துறை அமைச்சர் திரு கஜேந்திர சிங் செகாவத் மற்றும் மத்திய நீர்பாசனத்துறை இணை அமைச்சர் திரு ரத்தன் லால் கட்டாரியா ஆகியோர் தூய்மை இந்தியா 2020 விருதினை சிறப்பாக செயல்பட்ட மாநிலங்கள்/யூனியன் பிரதேசங்கள், மாவட்டங்கள், வட்டங்கள், கிராம பஞ்சாயத்துகள் மற்றும் பலருக்கு பல்வேறு பிரிவுகள் மற்றும் இயக்கங்களில் தூய்மை இந்தியா இயக்கத்தின் ஆறாவது ஆண்டை குறிக்கும் வகையில் வழங்கினர். மத்திய குடிநீர் மற்றும் சுகாதாரத்துறையின் ஒருங்கிணைப்பில் இந்த விருது வழங்கும் நிகழ்வு ஆன்லைன் விழாவாக நடைபெற்றது. மத்திய, மாநில, மாவட்ட தூய்மை இந்தியா இயக்க கிராம அலுவலர்கள் இந்த ஆன்லைன் நிகழ்வில் பங்கேற்றனர்.
முதலிடம் பிடித்தவர்களுக்கான விருதுகளை குஜராத், உத்தரபிரதேசம், ஹரியானா, தெலங்கானா, தமிழ்நாடு, மத்திய பிரதேசம், பஞ்சாப் மற்றும் இதர மாநிலங்கள் பெற்றன. மாநில பிரிவில் குஜராத் மாநிலம் முதல் பரிசைப் பெற்றது. சிறந்த மாவட்டப் பிரிவில் தமிழகத்தில் உள்ள திருநெல்வேலி மாவட்டம் பெற்றது. மத்திய பிரதேச மாநிலம் உஜ்ய்ன், காசோர்டு பகுதி சிறந்த வட்டத்துக்கான பரிசு பெற்றது. சேலம் மாவட்டம் சின்னாவூர் சிறந்த கிராம பஞ்சாயத்துக்கான தூய்மை சுந்தர் சமுதாயிக் சவுசாசல்யா இயக்கத்தை கடந்த 2019-ம் ஆண்டு நவம்பர் 1ம் தேதி முதல் கடந்த ஏப்ரல் 30-ம் தேதி வரை முன்னெடுத்த தற்காக வழங்கப்பட்டது. 2020ம் ஆண்டு ஜூன் 15 முதல் செப்டம்பர் 15 வரை சமுதாயிக் சவுசாசல்யா அபியான் இயக்கத்துக்கான முன்னணி விருதுகள் மாநிலங்கள் பிரிவில் உத்தரபிரதேசம் மற்றும் குஜராத் மாநிலங்களுக்கு வழங்கப்பட்டது. பிரக்யாராஜ் மற்றும் பேர்லி மாவட்டங்களுக்கு மாவட்டங்கள் பிரிவிலும், போரிகான், போங்கைகான், அசாம்-க்கு சிறந்த கிராம பஞ்சாயத்து பிரிவிலும் வழங்கப்பட்டது.
கந்தகி சே முக்த் எனும் ஒரு வார கால இயக்கம் பிரதமர் திரு. நரேந்திர மோடியால் கடந்த 2020 ஆகஸ்ட் 8-ம் தேதி தொடங்கப்பட்டது. அதிகபட்ச ஷ்ரம்தான் பங்கேற்புக்காக தெலங்கானா உயர் விருதைப் பெற்றது. அதிகபட்ச திறந்த வெளி மலம் கழித்தல் இல்லாத ப்ளஸ் கிராமங்கள் என அறிவிக்கப்பட்டதற்காக ஹரியானா மாநிலத்துக்கும், பஞ்சாப் மாநிலத்தின் மோகா மாவட்டம் அதிகபட்ச ஐஇசி தகவல்களை சுவர் ஓவியங்கள் மூலம் பிரசார செய்த தற்கான உயர் விருதைப் பெற்றது. இதோடு, மேலும் பல பிரிவுகளில் பல விருதுகள் கொடுக்கப்பட்டன. முழு விருதுகள் பட்டியலையும் பார்க்க  என்ற பகுதியை கிளிக் செய்யவும்.
மத்திய அமைச்சர் திரு. கஜேந்திர சிங் செகாவத் பேசும்போது, “பிரதமர் திரு.நரேந்திர மோடியின் வழிகாட்டுதல் மற்றும் தலைமையின் கீழ் தூய்மை இந்தியா கிராமின் இயக்கம், இந்திய கிராம புறங்களை மாற்றி அமைத்திருக்கிறது. ஒரு வெகுஜன இயக்கமாக குறிப்பிட்ட கால இலக்குக்கு முன்னதாகவே, தெளிவான வரையறையுடன், திறந்த வெளி மலம் கழித்தல் இல்லா கிராம இந்தியா எனும் சுகாதார இலக்கை அடைந்திருக்கிறது. இந்த அசாதாரண வெற்றியை முன்னெடுத்துச் செல்லும் வகையில், இரண்டாம் கட்ட தூய்மை இந்தியா கிராமின் இயக்கம் திறந்த வெளி மலம் கழித்தல் இல்லா நிலைத்தன்மை மற்றும் திட மற்றும் திரவ கழிவு மேலாண்மை நோக்கத்துடன் கிராமப்புறங்களில் ஒருங்கிணைந்த தூய்மை நிலையை அடையும் குறிக்கோளுடன் இந்த ஆண்டின் தொடக்கத்தில் தொடங்கப்பட்டது” என்றார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்: https://pib.gov.in/PressReleasePage.aspx?PRID=1661019
சுற்றுலா அமைச்சகம்
வடகிழக்கு மாகாணங்களின் சுற்றுலா மற்றும் கலாச்சார அமைச்சர்களின் இரண்டு நாள் மாநாடு நிறைவு
மத்திய சுற்றுலா அமைச்சகம் ஏற்பாடு செய்திருந்த வடகிழக்கு மாகாணங்களின் சுற்றுலா மற்றும் கலாச்சார அமைச்சர்களின் இரண்டு நாள் மாநாடு குவஹாட்டியில் இன்று நிறைவடைந்தது. மத்திய சுற்றுலா, கலாச்சாரம் மற்றும் வடகிழக்கு மாகாண வளர்ச்சிக்கான அமைச்சர் திரு. ஜி. கிஷன் ரெட்டி மற்றும் அசாம் முதல்வர் திரு. ஹிமந்தா பிஸ்வா சர்மா ஆகியோர் நேற்று இந்த மாநாட்டைத் துவக்கி வைத்தனர்.
மத்திய கலாச்சாரம் மற்றும் நாடாளுமன்ற விவகாரங்கள் இணையமைச்சர் திரு. அர்ஜுன் ராம் மேக்வால், சுற்றுலா மற்றும் பாதுகாப்புத்துறை இணை அமைச்சர் திரு அஜய் பட் ஆகியோரும் துவக்க விழாவில் பங்கேற்றனர்.
மாநாட்டின் இரண்டாவது நாளில் உரையாற்றிய சுற்றுலா அமைச்சகத்தின் செயலாளர் திரு. அரவிந்த் சிங், வடகிழக்கு மாகாணங்களின் வளர்ச்சிக்காக மத்திய அரசு மேற்கொண்டுள்ள ஏராளமான திட்டங்கள் மற்றும் முன்முயற்சிகள் குறித்து பங்கேற்பாளர்களிடையே எடுத்துரைப்பதில் இந்த மாநாடு வெற்றி அடைந்திருப்பதாகக் கூறினார். வடகிழக்கு மாநிலங்கள் பல்வேறு தனித்துவம் வாய்ந்த முன்முயற்சிகளை மேற்கொண்டிருப்பதாகவும், மாநாட்டில் கலந்து கொண்ட மாநிலங்கள் பகிர்ந்து கொண்ட அனுபவங்கள் ஊக்கம் தருவதாக இருப்பதாகவும் அவர் குறிப்பிட்டார். ஸ்வதேஷ் தர்ஷன் மற்றும் பிரசாத் திட்டங்களின் கீழ் அனுமதி அளிக்கப்பட்டுள்ள திட்டங்களின் வளர்ச்சி நிலை குறித்து இரண்டாம் நாள் மாநாட்டில் விவாதிக்கப்பட்டது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1754829
----
(Visitor Counter : 162
நிதி அமைச்சகம்
பிரதமரின் முத்ரா திட்டத்தின் கீழ் இதுவரை 38.58 கோடி கடன்கள் வழங்கப்பட்டுள்ளன
தமிழ்நாட்டைச் சேர்ந்த 4 கோடி பேருக்கு ரூ.1.99 லட்சம் கோடி வழங்கப்பட்டுள்ளது
பிரதமரின் முத்ரா கடன் வழங்கும் திட்டம் 2015 ஆம் ஆண்டு ஏப்ரல் மாதம் தொடங்கப்பட்டதிலிருந்து ஜனவரி 27-ந் தேதி வரையிலான நிலவரப்படி 38.58 கோடிக்கும் மேற்பட்ட கடன்கள் வழங்கப்பட்டுள்ளன. இதில் 26.35 கோடிக்கும் மேற்பட்ட கடன்கள் பெண் தொழில் முனைவோருக்கு வழங்கப்பட்டுள்ளது. இது 68 சதவீதமாகும். இதே போல, எஸ்சி/எஸ்டி/ஓபிசி பிரிவினருக்கு 51 சதவீத கடன்கள் வழங்கப்பட்டுள்ளன.
தமிழ்நாட்டை பொறுத்தவரை, 4,03,63,219 கடன்கள் வழங்கப்பட்டுள்ளன. இதன் மொத்த தொகை ரூ.199068.64 கோடியாகும். புதுச்சேரிக்கு 911718 பேருக்கு, ரூ.5,282.06 கோடி வழங்கப்பட்டுள்ளது.
மக்களவையில் மத்திய நிதித்துறை இணையமைச்சர் டாக்டர் பகவத் கிஷன் ராவ் கரத் எழுத்து மூலம் அளித்த பதிலில் இதனைத் தெரிவித்துள்ளார்.
எஃகுத்துறை அமைச்சகம்
பன்னாவில் உள்ள தேசிய கனிமவள வளர்ச்சிக் கழகத்தின் வைர சுரங்கத்தில் மத்திய எஃகுத் துறை அமைச்சர் திரு ராமச்சந்திர பிரசாத் சிங் ஆய்வு செய்தார்
பன்னாவில் உள்ள தேசிய கனிமவள வளர்ச்சிக் கழகத்தின் வைர சுரங்கத்தில் மத்திய எஃகுத் துறை அமைச்சர் திரு ராம் சந்திர பிரசாத் சிங் ஆய்வு செய்தார். அப்போது வைர சுரங்கத்திட்டத்தின் நிலைக்குறித்து கேட்டறிந்தார். உச்சநீதிமன்ற ஒப்புதலுக்கு பிறகு விரைவாகவும் இயல்பான நடவடிக்கைகளை மீட்டெடுக்கவும் தயாராக இருக்குமாறு அறிவுறுத்தினார்.
அதிகாரிகளிடையே பேசிய எஃகுத் துறை அமைச்சர், சுற்றுச்சூழலும், வளர்ச்சியும் இணைந்து செயல்பட வேண்டும் என்று குறிப்பிட்டார். இந்த நிலையை பராமரிப்பதற்கான தேசிய கனிமவள வளர்ச்சி கழகத்தின் நடவடிக்கைகள் மிகவும் பாராட்டுக்குரியது என தெரிவித்தார். கடந்த 2021-22ம் நிதியாண்டில் மொத்த உள்நாட்டு உற்பத்தி 8.7 சதவிதமாக இருந்தது என்றும் கூறினார். தேசிய கனிமவள வளர்ச்சிக்கழகம் போன்ற அமைப்புகள் மூலமே இது சாத்தியமானது என்று அமைச்சர் குறிப்பிட்டார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1831536
மனித வள மேம்பாட்டு அமைச்சகம்
பொருளாதாரத்தில் பின்தங்கிய மற்றும் திறமையான மாணவர்களுக்கு வழங்கப்படும் தேசிய கல்வி உதவித் தொகைத் திட்டத்தை, 5 ஆண்டுகளுக்குத் தொடர மத்திய அரசு ஒப்புதல்
பொருளாதாரத்தில் பின்தங்கிய மற்றும் திறமையான மாணவர்களுக்கு வழங்கப்படும் மத்திய அரசின் தேசிய கல்வி உதவித் தொகைth திட்டத்தை , 15வது நிதி ஆணைய சுழற்சியில், 5 ஆண்டுகளுக்கு அதாவது 2021-22 முதல் 2025-26ம் ஆண்டு வரை நீட்டிக்க மத்திய அரசு ஒப்புதல் அளித்துள்ளது. இதன் திட்ட செலவு ரூ.1827 கோடி. இதை பெறுவதற்கான தகுதியில் மட்டும் சிறு மாற்றங்கள் செய்யப்பட்டுள்ளன. வருமான வரம்பு மட்டும் ஆண்டுக்கு ரூ.1.5 லட்சம் என்பதில் இருந்து ரூ.3.5 லட்சமாக உயர்த்தப்பட்டுள்ளது மற்றும் இத்திட்டத்தின் கீழ் புதுப்பிக்கும் முறையும் மாற்றியமைக்கப்பட்டுள்ளது.
இத்திட்டத்தின் நோக்கம், பொருளாதாரத்தில் பின்தங்கிய நிலையில் உள்ள திறமையான மாணவர்களுக்கு கல்வி உதவித் தொகை வழங்குவது மற்றும் 8ம் வகுப்புடன் படிப்பை நிறுத்தி கொள்வதைத் தடுத்து நிறுத்தி அவர்களை கல்வியில் அடுத்த நிலைக்கு தொடர ஊக்குவிப்பது ஆகும்.
இத்திட்டத்தின் கீழ், ஒவ்வொரு ஆண்டும் அரசுப்பள்ளி, அரசு உதவி பெறும் பள்ளி, உள்ளாட்சி அமைப்புப் பள்ளிகளில் உள்ள நன்றாக படிக்கும் 9ம் வகுப்பு மாணவர்கள் தேர்ந்தெடுக்கப்பட்டு, மாதம் ரூ.1000 வீதம் ஆண்டுக்கு ரூ.12, 000 வழங்கப்படுகிறது. மாநிலங்கள், யூனியன் பிரதேசங்கள் நடத்தும் தேர்வுகள் மூலம் இந்த மாணவர்கள் தேர்வு செய்யப்படுகின்றனர். தேசியக் கல்வி உதவித்தொகை இணையளத்தில் இத்திட்டம் பற்றிய விவரம் உள்ளது. கல்வி உதவித் தொகை மாணவர்களின் வங்கிக் கணக்கில் நேரடியாகச் செலுத்தப்படுகிறது. இதில் 100 சதவீத நிதியை மத்திய அரசு வழங்குகிறது.
இந்த தொடர்திட்டம் கடந்த 2008-09 ஆண்டு தொடங்கப்பட்டதில் இருந்து 22.06 லட்சம் கல்வி உதவித் தொகை, ரூ.1783.03 கோடி மதிப்பில் 2020-21 வரை வழங்கப்பட்டுள்ளன.
இத்திட்டத்தில் 14.76 லட்சம் மாணவர்களுக்கு ரூ.1827 கோடி மதிப்பில் கல்வித் உதவித் தொகை வழங்கத் திட்டமிடப்பட்டுள்ளது.
கூட்டுறவு அமைச்சகம்
கூட்டுறவு சங்கங்களின் மத்திய பதிவாளர் அலுவலகத்தின் கணினி மயமாக்கல் பணிகளில் ஏற்பட்டுள்ள முன்னேற்றம் குறித்து மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆய்வு செய்தார்
கூட்டுறவு சங்கங்களின் மத்திய பதிவாளர் அலுவலகத்தின்  கணினி மயமாக்கல் பணிகளில் ஏற்பட்டுள்ள முன்னேற்றம் குறித்து மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா ஆய்வு செய்தார். புதுதில்லியில் நடைபெற்ற இதற்கான ஆய்வுக் கூட்டத்தில், கூட்டுறவுத்துறை அமைச்சகத்தின் கூடுதல் செயலாளர் மற்றும் மூத்த அதிகாரிகள் பங்கேற்றனர்.
கூட்டுறவு மூலம் செழிப்பு என்ற பிரதமர் திரு நரேந்திர மோடியின் தொலைநோக்குப் பார்வைக்கு ஏற்ப 2021 ஜூலை மாதத்தில் கூட்டுறவுத் துறைக்கென தனி அமைச்சகம் தொடங்கப்பட்டது. தொடக்கத்திலிருந்தே கூட்டுறவுத்துறையில் வர்த்தகத்தை எளிதாக்க பல்வேறு நடவடிக்கைகளை இந்த அமைச்சகம் எடுத்து வருகிறது. அதன் ஒரு பகுதியாக கூட்டுறவு சங்கங்களின் மத்திய பதிவாளர் அலுவலகத்தை கணினி மயமாக்கும் பணிகள் நடைபெற்று வருகின்றன. இந்த அலுவலகம் பல மாநில கூட்டுறவு சங்கங்கள் சட்டம் 2002-ன் கீழ், பதிவு செய்யப்படும் கூட்டுறவு சங்கங்களை நிர்வகிக்கும் பொறுப்புக் கொண்டதாகும். இதை கணினி மயமாக்குவதன் மூலம் பல மாநில கூட்டுறவு சங்கங்களின் பதிவு உள்ளிட்ட அனைத்து நடவடிக்கைகளிலும் டிஜிட்டல் மயமாக்கப்படும். இதற்கென உருவாக்கப்பட்டு வரும் மென்பொருள் மற்றும் இணையதளத்தை இம்மாதம் 26-ம் தேதி  அன்று தொடங்கிவைக்க திட்டமிடப்பட்டுள்ளது.
இது தொடர்பாக நடைபெற்ற ஆய்வுக் கூட்டத்தின்போது பேசிய உள்துறை மற்றும் கூட்டுறவுத்துறை அமைச்சர் திரு அமித் ஷா, கூட்டுறவு சங்கங்களின் மத்திய பதிவாளர் அலுவலகம் போட்டிகளை நடத்துவதன் மூலம் இணையதளத்தின் சிறந்த பயன்பாடு மற்றும் மேம்படுத்தப்பட்ட பகுப்பாய்வு ஆகியவற்றில் இளைஞர்களும் ஈடுபடுத்தப்படவேண்டும் என்று அறிவுறுத்தினார்.
மேலும் விவரங்களுக்கு இந்த ஆங்கிலச் செய்திக்குறிப்பைக் காணவும் https://pib.gov.in/PressReleasePage.aspx?PRID=1930392
நாடாளுமன்ற விவகாரத்துறை அமைச்சகம்
அரசு நடத்திய அனைத்து கட்சி கூட்டத்தில் 26 கட்சிகளின் 38 தலைவர்கள் பங்கேற்பு : அவை சுமூகமாக நடைபெற வேண்டுகோள்
நாடாளுமன்ற பட்ஜெட் கூட்டத்தொடரின் முதல் நாளில் அனைத்து கட்சி தலைவர்களுடன் மத்திய அரசு இன்று ஆலோசனைக் கூட்டத்தை காணொலி காட்சி மூலம் நடத்தியது. துவக்க உரையில், அவை சுமூகமாக நடைபெற நாடாளுமன்ற விவகாரத்துறை அமைச்சர் திரு பிரகலாத் ஜோஷி வேண்டுகோள் விடுத்தார். பட்ஜெட் கூட்டத் தொடரில் 29 அமர்வுகள் இருக்கும் எனவும், முதல் கூட்டத்தில் 10 அமர்வுகளும், 2வது பகுதியில் 19 அமர்வுகளும் 68 நாட்கள் இடைவெளியில் நடைபெறும் என்றும் அவர் தெரிவித்தார். அனைத்து கட்சி தலைவர்கள் கூட்டத்துக்குப்பின் செய்தியாளர்களிடம் பேசிய திரு பிரகலாத் ஜோஷி, நாடாளுமன்றத்தை சுமூகமாக நடத்த ஒத்துழைப்பு அளிப்பதாக அனைத்து கட்சி பிரதிநிதிகளும் ஒப்புக் கொண்டதாகத் தெரிவித்தார். குடியரசுத் தலைவர் உரை மீதான விவாதம் மற்றும் மத்திய பட்ஜெட் விவாதத்தில் அனைத்து உறுப்பினர்களும் பங்கெடுத்துக் கொள்ள வேண்டும் என அவர் கேட்டுக் கொண்டார். மற்ற விஷயங்களை மார்ச் 14ம் தேதி தொடங்கும் 2வது கூட்டத் தொடரில் விவாதிக்கலாம் என அவர் கூறினார்.
இன்று தொடங்கி பட்ஜெட் கூட்டத் தொடர், 2022 ஏப்ரல் 8ம் தேதி முடிவடையும் என அமைச்சர் தெரிவித்தார். நாடாளுமன்றத்தின் இரு அவைகளும் இடைவெளிக்காக 2022, பிப்ரவரி 11ம் தேதி ஒத்திவைக்கப்படும். அதன்பின் மார்ச் 14ம் தேதி பட்ஜெட் கூட்டத் தொடர் மீண்டும் தொடரும். இந்த கூட்டத் தொடர் 2022 ஏப்ரல் 8 ஆம் தேதி நிறைவடையும் என அவர் தெரிவித்தார்.
2022-23ம் ஆண்டு மத்திய பட்ஜெட் மக்களவையில் பிப்ரவரி 1ம் தேதி 11 மணிக்கு தாக்கல் செய்யப்படும் எனவும் அவர் தெரிவித்தார். பட்ஜெட் கூட்டத் தொடரில் 14 மசோதாக்கள் மற்றும் 6 நிதி மசோதாக்கள் உட்பட 20 மசோதாக்கள் தாக்கல் செய்யப்த் திட்டமிடப்பட்டுள்ளதாக திரு பிரகலாத் ஜோஷி தெரிவித்தார்.
இந்த கூட்டத்தின்போது ஆரோக்கியமான விவாதம் நடைபெற்றதற்காக அனைத்து கட்சி தலைவர்களுக்கு பாதுகாப்புத்துறை அமைச்சர் ராஜ்நாத் சிங் நன்றி தெரிவித்தார்.
பா.ஜ, காங்கிரஸ், திமுக, அதிமுக, இந்திய கம்யூனிஸ்ட் உட்பட 26 கட்சிகளைச் சேர்ந்த 38 தலைவர்கள் இந்தக் கூட்டத்தில் பங்கேற்றனர்.
மேலும் விவரங்களுக்கு இந்த ஆங்கிலச் செய்தி குறிப்பை காணவும்:
https://pib.gov.in/PressReleaseIframePage.aspx?PRID=1793884&RegID=3&LID=1